
                 PARLAMENTUL  ROMÂNIEI

                     CAMERA DEPUTAŢILOR

	Comisia juridică, de  disciplină  şi imunităţi

Nr. 31/495 din 30 septembrie 2008

	Comisia pentru drepturile omului, culte şi problemele minorităţilor naţionale      Nr.25/248 din 23 septembrie 2008


                                                                                                                 Pl-x  334/2008
RAPORT COMUN
asupra Propunerii  legislative privind acordarea unor facilităţi cetăţenilor români, aparţinând minorităţilor naţionale, care doresc să părăsească definitiv România pentru că nu recunosc Marea Unire de la 1 Decembrie 1918 şi statul naţional unitar român 
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale,  au fost sesizate, spre dezbatere în fond, cu Propunerea  legislativă privind acordarea unor facilităţi cetăţenilor români, aparţinând minorităţilor naţionale, care doresc să părăsească definitiv România pentru că nu recunosc Marea Unire de la 1 Decembrie 1918 şi statul naţional unitar român, trimisă cu adresa nr. Pl-x 334 din 12 mai 2008 şi înregistrată cu nr.31/495, respectiv, cu nr.25/248 din 13 mai 2008. 
                 Potrivit prevederilor  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a respins această propunere legislativă, în şedinţa din 6 mai2008.
 Consiliul Legislativ,  prin avizul nr.1618/26.11.2007, a avizat negativ propunerea legislativă.
                 Guvernul, conform punctului de vedere transmis cu adresa nr.3352/13.12.2007,  nu susţine adoptarea acestei iniţiative legislative, întrucât conţine dispoziţii neconstituţionale.
Propunerea legislativă are ca obiect de reglementare acordarea de facilităţi pentru părăsirea definitivă a României de către cetăţenii români care nu recunosc actul Marii Uniri de la 1 dec.1918, precum şi statul naţional unitar şi care militează pentru separatism pe criterii etnice. 
                 În conformitate cu prevederile art. 61şi 63 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru  drepturile omului, culte şi problemele minorităţilor naţionale  au examinat propunerea legislativă, în şedinţe separate,  din 30 septembrie, respectiv 23 septembrie 2008.

                La dezbateri a participat, din partea iniţiatorilor, domnul deputat Ioan Aurel Rus – Grupul parlamentar PRM.
      La lucrări au fost prezenţi 22 deputaţi din totalul de 29 membri ai Comisiei juridice, de disciplină şi imunităţi şi 14 deputaţi din totalul de 16 membri ai Comisiei pentru drepturile omului, culte şi problemele minorităţilor naţionale. 
    În urma dezbaterilor, membrii celor două Comisii au hotărât, cu majoritate de voturi (1 vot împotrivă ), să propună plenului Camerei Deputaţilor Raportul de respingere a Propunerii  legislative privind acordarea unor facilităţi cetăţenilor români, aparţinând minorităţilor naţionale, care doresc să părăsească definitiv România pentru că nu recunosc Marea Unire de la 1 Decembrie 1918 şi statul naţional unitar, considerând că sunt încălcate prevederile art.16 din Constituţie, precum şi tratatele şi documentele internaţionale privind drepturile minorităţilor naţionale, precum şi prevederile art.4 alin.(2) din Constituţia României, republicată, potrivit cărora România este patria comună şi indivizibilă a tuturor cetăţenilor săi fără deosebire de rasă, naţionalitate, de origine etnică, de limbă, origine etnică, sex, opinie, apartenenţă politică, avere sau origine socială  şi ale art.25 privind dreptul la circulaţie a fiecărui cetăţean .
În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                          PREŞEDINTE,        
           Sergiu ANDON                          Nicolae PĂUN
                           SECRETAR,                              SECRETAR,
                           George BĂEŞU                          Ştefan BUCIUTA

